钦定古今图书集成/明伦汇编/宫闱典/第073卷 > 《为安国相王让东宫第三表》崔沔
## 钦定古今图书集成/明伦汇编/宫闱典/第073卷 > 《为安国相王让东宫第三表》崔沔

臣某言：“前累表自陈，披沥肝胆，恳诚所守，期在不移。
而睿听邈然，未垂矜纳，屏营跼蹐，罔措心颜。臣窃观
帝王支庶，进以宠私，虽假恩灵，必招祸咎。亲如梁孝，
尚非正议所容；才同季札，犹为长乱之本。况臣朽懦，
将何忝窃？且承先建极，当可推恩，作范惟亲，宜崇以
正。伏愿陛下雄略潜明，皇威诞发，熏逐狐鼠，枭剪黥
鲵，上慰祖宗之心，下保元元之命。大位既定，丕业重
光，再造四海之基，方流万代之福。至于守器，允属元
良，非圣贤无以燕天下之心，非典礼无以为后嗣之
法。”臣地非冢嫡，才实昏庸，一旦干冒大伦，乱越皇统，
近为身患，远成国耻，将何以措身阙庭？将何以归骨
山陵？是用专固不回，继之以死。特希慈造，俯垂圣谅。
臣某迹非饰让，言实由衷，区区之心，敢不披罄？素所
蓄积，尘黩上闻。嗟臣不天，夙遭险衅，哀惸孤藐，百罹
是攻。嗣圣之后，天步艰难，逼迫崎岖，措身无地。既冒
储贰，又尘尊极，正名罚罪，合当万死。忝曰臣子，岂所
晏安？殒首灭身，无以塞责。臣某当此际之心，岂贪生
而忧死？诚以身居不容之地，命尽危疑之辰，上适可
以增国羞，下未足以明臣节，是用冒罪假息，忍死苟
全，尚祈宗庙之灵，庶睹返正之运。使臣得退保先朝
所命，归死藩邸之下，则虽灰灭，良无遗恨，惓惓所守，
神明知之。既而天启圣期，兴运伊始，明两出震，九二
在田，臣克遂诚祈，获返旧国，私愿虽果，而皇猷未忝，
每以衅萌，城社，将倾宗稷，常虑奄忽，祸出非常，夙夜
忧惶，罔知攸济。幸属陛下光启休烈，克复中兴，长信
高居，供养有地，明堂正位，忻戴知安，抃舞讴歌，称庆
未已。不意陛下复将置之非据，迫以夺宗，前忧未忘，
惧仍及臣之肤剥，胡宁斯甚！今天地交泰，朝野欢娱，
独在微臣，殷忧昭代，念及同气，愿垂怜察。